Document ID: 32015D0285

RÅDETS AFGØRELSE (EU) 2015/285
af 17. februar 2015
om den holdning, der skal indtages på Den Europæiske Unions vegne i Det Blandede EØS-Udvalg, der er nedsat ved aftalen om Det Europæiske Økonomiske Samarbejdsområde, hvad angår erstatningen af protokol 4 til aftalen, om oprindelsesregler, med en ny protokol, som er tilpasset til den regionale konvention om pan-Euro-Middelhavs-regler for præferenceoprindelse
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde (1), særlig artikel 1, stk. 3,
under henvisning til forslag fra Europa-Kommissionen, og
ud fra følgende betragtninger:
(1)
Protokol 4 til aftalen om Det Europæiske Økonomiske Samarbejdsområde (2) (»EØS-aftalen«), vedrører oprindelsesregler.
(2)
I den regionale konvention om pan-Euro-Middelhavs-regler for præferenceoprindelse (3) (»konventionen«) fastsættes der bestemmelser om oprindelsen for de varer, der handles med inden for rammerne af de relevante aftaler, som er indgået mellem de kontraherende parter.
(3)
EU, Norge og Liechtenstein undertegnede konventionen den 15. juni 2011 og Island den 30. juni 2011.
(4)
EU, Norge, Island og Liechtenstein deponerede deres acceptinstrumenter hos depositaren for konventionen henholdsvis den 26. marts 2012, den 9. november 2011, den 12. marts 2012 og den 28. november 2011. I henhold til konventionens artikel 10, stk. 3, trådte den således i kraft for så vidt angår EU og Island den 1. maj 2012 og for så vidt angår Norge og Liechtenstein den 1. januar 2012.
(5)
I konventionens artikel 6 fastsættes det, at hver kontraherende part træffer hensigtsmæssige foranstaltninger for at sikre, at konventionen anvendes effektivt. Som følge heraf bør EØS-aftalens protokol 4 om oprindelsesregler erstattes af en ny protokol, der er tilpasset konventionen og så vidt muligt henviser dertil.
(6)
Den Europæiske Unions holdning i Det Blandede EØS-Udvalg bør derfor baseres på det udkast til afgørelse, der er knyttet til nærværende afgørelse -
VEDTAGET DENNE AFGØRELSE:
Artikel 1
Den holdning, der skal indtages af Den Europæiske Union i Det Blandede EØS-Udvalg, der er nedsat ved aftalen om Det Europæiske Økonomiske Samarbejdsområde, hvad angår erstatningen af protokol 4 til aftalen, om oprindelsesregler, med en ny protokol, der er tilpasset den regionale konvention om pan-Euro-Middelhavs-regler for præferenceoprindelse, skal baseres på udkastet til Det Blandede EØS-Udvalgs afgørelse, der er knyttet til nærværende afgørelse.
Der kan vedtages tekniske ændringer af udkastet til Det Blandede EØS-Udvalgs afgørelse af Unionens repræsentanter i Det Blandede EØS-Udvalg uden yderligere afgørelse vedtaget af Rådet.
Artikel 2
Denne afgørelse træder i kraft på dagen for vedtagelsen.
Udfærdiget i Bruxelles, den 17. februar 2015.

Labels: 3
15
5